La Fase 1 estableix noves regulacions per al comerç minorista
2025-07-24

Amb l’entrada en la Fase 1, dins del Pla per a la Transició cap a la nova normalitat marcat pel Govern, s’estableixen noves regulacions per a establiments comercials minoristes i de prestació de serveis.

Els establiments i locals comercials minoristes i de prestació de serveis podran obrir si tenen una superfície igual o inferior a 400 metres quadrats. El límit màxim d’aforament serà del 30%, respectant la distància mínima de dos metres entre clients, i podran establir un horari d’atenció prioritària per a majors de 65 anys. Podran establir sistemes de recollida en el local dels productes adquirits, sempre que garantisquen una recollida escalonada que evite aglomeracions a l’interior del local o el seu accés.

Els locals de més de 400 metres tenen una regulació especial que cal consultar en l’Ordre Ministerial.

En el cas dels concessionaris d’automoció, les estacions d’inspecció tècnica de vehicles (ITV) i els centres de jardineria i vivers, podran obrir siga com siga la seua superfície, encara que hauran de fer-ho amb cita prèvia.

L’ordre estableix una sèrie de mesures d’higiene comunes per als locals que òbriguen al públic, com la neteja i desinfecció de les instal·lacions almenys dues vegades al dia, mantindre una ventilació adequada i la rentada i desinfecció diària de la roba de treball i també limita l’ús de l’ascensor o muntacàrregues i l’ús de les condícies per part de clients, entre altres.

En el cas de serveis que no permeten el manteniment de la distància de seguretat interpersonal, com les perruqueries, centres d’estètica o fisioteràpia, s’haurà de mantindre la distància de dos metres entre clients i s’haurà d’utilitzar l’equip de protecció adequat al nivell de risc que assegure la protecció del treballador i del client.